**ทำอย่างไร? จึงจะเรียนภาษาอังกฤษด้วยตนเองได้**

โลกยุคนี้คงไม่มีใครปฏิเสธว่าถึงเวลาแล้วที่ต้องหันมาเรียนภาษาอังกฤษด้วยตัวเองเพิ่มเติม มิฉะนั้นคงหางานที่มีเงินเดือนดีๆไม่ได้ เพราะโลกปัจจุบันเปิดกว้างจนคนทั่วโลกสามารถเดินทางไปมาได้ง่ายๆ คู่แข่งเราจึงไม่ใช่เฉพาะคนในประเทศ แต่คือคนทั่วโลก แล้วเราจะมีงานทำไหมล่ะถ้าพูดภาษาอังกฤษได้แค่งูๆปลาๆ ฟังรู้เรื่องบ้างไม่รู้เรื่องบ้าง อ่านเรื่องยากๆไม่เข้าใจ เขียนเป็นเรื่องเป็นราวไม่ได้ ถ้าคิดตกแล้วว่าคงหลีกเลี่ยงไม่ได้ แล้วจะเรียนอย่างไร? คำตอบคือภาษาอังกฤษก็เหมือนภาษไทย เริ่มเรียนวันไหนได้วันนั้น เราใช้ภาษาไทยได้อย่างดีเพราะเราใช้ทุกวันภาษาอังกฤษก็เช่นกัน วันไหนไม่ฝึก ไม่ใช้ก็หายเกลี้ยง และเมื่อปลงได้แล้วว่าต้องฝึกต้องใช้ทุกวัน จะฝึกอย่างไร? เรียนเองจะเป็นไปได้อย่างไร โชคดีที่พวกเรานักศึกษาและบุคลากร มจธ. มีตัวช่วยสำคัญคือ ศูนย์การเรียนรู้ภาษาอังกฤษแบบพึ่งตนเอง (Self-Access Learning Centre) ที่เป็นหนึ่งในศูนย์ที่ดีที่สุดในประเทศไทยอยู่ที่คณะศิลปศาสตร์ ที่นี้มีสื่อช่วยเรียนและกิจกรรมให้เราเข้ามาฝึกมากมาย แถมมีครูที่ปรึกษาให้เราด้วย เราก็อาจเริ่มจากการฝึกอ่าน เพื่อได้นำคำศัพท์ นำประโยคไปพูด เขียน ได้อย่างถูกต้องเหมาะสม เราสามรถเริ่มต้นฝึกอ่านจากหนังสืออ่านเล่น (Short stories หรือ Graded readers) ก็ได้เพราะอ่านสนุกไม่น่าเบื่อ แถมมีประโยคที่ฝรั่งเค้าใช้พูดกันอยู่ด้วยจะได้จำไปใช้ได้ ฝึกเดาคำศัพท์ใหม่ๆจากเรื่องและสังเกตโครงสร้างประโยค สังเกตวิธีการเขียนง่ายๆ นอกจากนี้หนังสือนี้มี CD และ DVD ประกอบด้วย เพื่อให้เราฝึกฟัง ฝึกออกเสียงไปได้ด้วย เมื่ออ่านจบฟังจบก็อย่าลืมลองเล่าให้ใครสักคนฟังเป็นภาษาอังกฤษ ถ้าจะให้ดีเราก็ต้องหา buddy หรือคู่หูคู่ฝึกของเราซักคนจะได้ฝึกกันอย่างต่อเนื่องตลอด 4 ปีที่เรียนที่นี่ รับรองเก่งทันใช้แน่ หรืออาจจะลองเขียนเล่าเรื่องที่เราอ่านหรือบันทึกลงบ้าง จะได้ฝึกเขียนไปด้วย พอฝึกแล้วรู้สึกเก่งขึ้นก็ลองขยับเป็นอ่านหนังสือในระดับที่สูงขึ้น เช่นหนังสือประเภทสารคดี หรือหนังสือพิมพ์ เมื่อเรารู้ข่าวประจำวันอยู่แล้วพออ่านหนังสือพิมพ์ภาษาอังกฤษก็จะได้เข้าใจง่ายขึ้น บอกตัวเองว่าอ่านให้รู้ว่าข่าวอะไร ใครทำอะไร ที่ไหน อย่างไร ทำไม พอแล้ว ถ้าใครชอบเล่นอินเทอร์เน็ตลองเข้าเว็บไซต์ เช่น [www.simpleenglishnews.com](http://www.simpleenglishnews.com), [www.bangkokpost.com/learn](http://www.bangkokpost.com/learn), [www.timeforkids.com](http://www.timeforkids.com) และ [www.elllo.org](http://www.elllo.org) ซึ่งเว็บไซต์เหล่านี้จะมีทั้งแบบฝึกหัด ภาพนิ่ง วีดิทัศน์รวมทั้งเสียงให้ฟัง อย่าลืมว่าควรฝึกให้สนุก แต่ต้องเคร่งครัดกับตัวเองฝึกทุกวันจึงจะได้ผลจริง

***เกี่ยวกับผู้เขียน:*** *ผศ.ชฎา กองจันทร์*

* *ปริญญาโท สาขาภาษาศาสตร์ประยุกต์ (ภาษาอังกฤษเพื่อวิทยาศาสตร์และเทคโนโลยี), สถาบันเทคโนโลยีพระจอมเกล้าธนบุรี*
* *ปริญญาตรี วิชาเอกภาษาอังกฤษ, วิทยาลัยครูบ้านสมเด็จเจ้าพระยา*
* ประกาศนียบัตรวิชา “ Overseas Teachers’ Refresher”,University of Sussex, UK

***ประสบการณ์***

* *หัวหน้าศูนย์การเรียนรู้แบบพึ่งตนเอง คณะศิลปะศาสตร์ มจธ. พ.ศ. 2545-2556*
* *กรรมการบริหาร สมาคมครูภาษาอังกฤษแห่งประเทศไทย (Thailand TESOL) ในพระอุปถัมภ์ของสมเด็จพระเจ้าพี่นางเธอเจ้าฟ้ากัลยาณิวัฒนา กรมหลวงนราธิวาสราชนัครินทร์ ในฐานะประธานกลุ่ม SAL-SIG (Self-Access Learning, Special Interest Group) ปี พ.ศ. 2545-2549*